Panchayat Election 2023 | Derjeeling | পাহাড়ের দখল নিল বিজিপিএম, মুখ থুবড়ে পড়ল বিজেপি

দার্জিলিং: সব জল্পনার অবসান ঘটিয়ে ফের পাহাড় দখল করল অনিত থাপার (Anit Thapa) দল ভারতীয় গোর্খা প্রজাতান্ত্রিক মোর্চা (বিজিপিএম)। প্রায় দুই দশক পরে পাহাড়ে দ্বিস্তরীয় পঞ্চায়েত নির্বাচন (Panchayat Election 2023) অনুষ্ঠিত হল। এই ভোট ঘিরে পাহাড়বাসীর মধ্যে যথেষ্ট উন্মাদনা ছিল।

রাজ্যের শাসকদলের সঙ্গে হাত মিলিয়ে চলা অনিত থাপা ও তাঁর দল ভারতীয় গোর্খা প্রজাতান্ত্রিক মোর্চার বিরুদ্ধে পাহাড়ের প্রায় সবকটি রাজনৈতিক দলই জোট বেঁধেছিল। বিজেপির নেতৃত্বে তৈরি হয়েছিল ইউনাইটেড গোর্খা অ্যালায়েন্স। দার্জিলিংয়ের বিজেপি সাংসদ রাজু বিস্তের সঙ্গে গোর্খা জনমুক্তি মোর্চার সভাপতি বিমল গুরুং, হামরো পার্টির সভাপতি অজয় এডওয়ার্ড, সিপিআরএমের, আরবিরাই সহ জিএনএলএফ, গোর্খাল্যান্ড রাজ্য নির্মাণ মোর্চা, সুমেতি মোর্চা, অখিল ভারতীয় গোর্খা লিগ নেতাদের বৈঠকে ঠিক হয়, এই দলগুলি এক জোট হয়ে তৃণমূল এবং বিজিপিএমের বিরুদ্ধে পঞ্চায়েত ভোটে লড়াই করবে।

আরও পড়ুন: Panchayat Election 2023 | Bankura | বাঁকুড়ায় জেলা পরিষদে জিতলেন সুজাতা মণ্ডল

কিন্তু কার্যক্ষেত্রে দেখা গেল, পাহাড়ের এই শাসক-বিরোধী মহাজোট অনেক আসনে প্রার্থীও দিতে পারেনি। জোটে থাকলেও গোর্খা জনমুক্তি মোর্চার সভাপতি বিমল গুরুং প্রচারে নেমে বলেন, বিজেপি ডাইনোসরের মতো আঞ্চলিক দলগুলোকে গিলে খেতে চাইছে। বিজেপি একটি ভাওতাবাজ দল। এরা ভোটের আগে গোর্খাল্যান্ডের জিগির তুলে চলে যায়। নির্বাচনী ইস্তাহারে পর্যন্ত গোর্খাল্যান্ড সম্পর্কে একটি কথাও বিজেপি লেখেনি। ভোট প্রচারে গিয়ে দার্জিলিংয়ের বিজেপি সাংসদ রাজু বিস্ত মোর্চার সর্মথকদের বিক্ষোভের মুখেও পড়েন। তাঁরা জানতে চান, গোর্খাল্যান্ডের কী হল? এতেই পরিষ্কার হয়ে যায়, বিজেপির নেতৃত্বাধীন মহাজোট শুধুই কাগজে-কলমেই সীমাবদ্ধ ছিল।

অনিত থাপা ভোটের অনেক আগেই দাবি করেছিলেন, তাঁর দল মানুষের সঙ্গে সারা বছরই থাকে। তাই পাহাড়ে পঞ্চায়েত ভোটে তাঁরাই জিতবে। ভোটের আগেই দার্জিলিং ও কালিম্পংয়ে গ্রাম পঞ্চায়েতের ৬০টি আসনে বিজিপিএম বিনা প্রতিদ্বন্দ্বিতায় জয় লাভ করে। এদিন ভোট গণনা যতই এগিয়েছে, ততই বিজিপিএম এবং তৃণমূল জোটের জয় সুনিশ্চিত হয়েছে। সন্ধ্যা পর্যন্ত যে ফলাফল পাওয়া গিয়েছে তাতে বিজেপি পাহাড়ে কার্যত মুখ থুবড়ে পড়েছে। দার্জিলিংয়ে ৭০টির মধ্যে বিজিপিএম ৩৩টি গ্রাম পঞ্চায়তে জয়ী হয়েছে। বিজেপি পেয়েছে মাত্র ১টি। কালিম্পংয়ে ৪২টির মধ্যে বিজিপিএম ২০টি গ্রাম পঞ্চায়েত পেয়েছে। বিজেপি পেয়েছে মাত্র ২টি।