শাসকদলের গোষ্ঠীদ্বন্দ্ব তুঙ্গে, কটাক্ষ বিজেপির

হুগলি: ফের প্রকাশ্যে তৃণমূলের (TMC) গোষ্ঠীদ্বন্দ্ব (Inner Clash)। তারকেশ্বরের তৃণমূল বিধায়ক রামেন্দু সিংহ রায়ের বিরুদ্ধে বিস্ফোরক মন্তব্য দলের অঞ্চল সম্পাদকের। নাইটামাল পাহাড়পুর গ্রাম পঞ্চায়েত (Gram panchayet) এলাকায় দলের পার্টি অফিস উদ্বোধনকে কেন্দ্র করে দুই গোষ্ঠীর গোলমাল। ওই পঞ্চায়েতের অঞ্চল সম্পাদক শেখ সাইদুলের অভিযোগ, বিধায়ক শুধু টাকা করার জন্য আরামবাগ সাংগঠনিক জেলায় দলকে শেষ করে দিচ্ছেন। সাইদুল বলেন, গোটা জেলায় বিধায়ক লবিবাজি করছেন টাকা তোলার জন্য। এলাকায় একটি পার্টি অফিস থাকা সত্ত্বেও আবার কেন অফিস করা হল, প্রশ্ন তোলেন অঞ্চল সভাপতি। তাঁর অভিযোগ, এই অফিসের মাধ্যমে বিধায়ক তাঁর ঘনিষ্ঠ ব্যবসায়ীদের কাছ থেকে টাকা তুলবেন। বিধায়ক অবশ্য এ ব্যাপারে কোনও কথা বলবেন না বলে সাফ জানিয়ে দিয়েছেন।

মঙ্গলবার বিধায়ক ওই পার্টি অফিসের উদ্বোধনী অনুষ্ঠানে বলেন, এই পঞ্চায়েতে কোনও কাজ হয় না। আমার বিধায়ক তহবিলের টাকাও কাজে লাগানো হয়নি। এই মন্তব্যের পরিপ্রেক্ষিতে পঞ্চায়েতের উপপ্রধান শেখ মনিরুল ইসলাম বলেন, পঞ্চায়েতকে নিজের কুক্ষিগত করতে এই কথা বলেছেন বিধায়ক। ঘনিষ্ঠ ঠিকাদারদের কাজ পাইয়ে দিতেই এই মন্তব্য। উপপ্রধানের দাবি, মঙ্গলবার উনি এই কথা বলেছেন। অথচ তার আগেই বিধায়ক তহবিলের টাকা থেকে নতুন রাস্তা নির্মাণের জন্য দুবার টেন্ডার প্রকাশ করা হয়েছে। এতে পঞ্চায়েতের কোনও গাফিলতি নেই।

আরও পড়ুন: নিয়োগ দুর্নীতির চার্জশিটে পার্থর নামে সিলমোহর রাজভবনের

বিষয়টি নিয়ে কটাক্ষ করেছে বিজেপি। বিজেপির আরামবাগ সাংগঠনিক জেলার সভাপতি বিমান ঘোষ বলেন, সবই কাটমানির খেলা। কে কত কাটমানি খাবেন, এই নিয়েই একে অপরের প্রতি কাদা ছোড়াছুড়ি করছেন শাসকদলের নেতারা।