এবার পঞ্চায়েতে হস্তক্ষেপ করতে চাইছে কেন্দ্র সরকার?

কলকাতা: পঞ্চায়েত (Gram Panchayat) নিয়ে নয়া ভাবনা কেন্দ্রের? পঞ্চায়েতগুলিতে হস্তক্ষেপ করতে চাইছে কেন্দ্র সরকার। বিধানসভার (Assembly) অধ্যক্ষদের (Speaker) নিয়ে সম্মেলনে পঞ্চায়েত নিয়ে আলোচনা। গত সোম ও মঙ্গলবার অধ্যক্ষদের ওই সর্বভারতীয় সম্মেলন হয়। সেখানে লোকসভার স্পিকারের তরফে একটি প্রস্তাব উল্লেখ করা হয়। সেখানে পঞ্চায়েত বিষয়টি আলোচনায় ওঠে। জানানো হয় কেন্দ্র এই বিষয়ে অধ্যক্ষদের সঙ্গে আলোচনা করতে চাইছে। এর আগে পিএম টু ডিএম মাইনাস সিএমের মতো প্রসঙ্গও সামনে এসেছিল। ফলে প্রশ্ন উঠছে, রাজ্যের অভিযোগে সিলমোহর দিয়ে কেন্দ্র সরকার ফের যুক্তরাষ্ট্রীয় কাঠামোয় আঘাত করতে চাইছে? আপত্তি ওঠে পশ্চিমবঙ্গ থেকে।

পশ্চিমবঙ্গ বিধানসভার অধ্যক্ষ বিমান বন্দ্যোপাধ্যায় সাংবাদিকদের প্রশ্নের জবাবে বলেন, আমি সর্বভারতীয় স্পিকার সম্মেলনে যোগ দিতে গিয়েছিলাম। সেখানে লোকসভার স্পিকার ‘ওয়ান নেশন, ওয়ান ভোট’-এর মতো একটি আইন আনার প্রস্তাব রেখেছেন। আমাদের পঞ্চায়েত ব্যবস্থায় যারা রয়েছে, সেই জেলা পরিষদ, পঞ্চায়েত সমিতি, গ্রাম পঞ্চায়েত প্রধানদের কেন্দ্রীয় ভাবে একটি সংস্থার অধীনে আনতে চায় কেন্দ্র। যার মাধ্যমে কেন্দ্র সরাসরি তাদের সঙ্গে যোগাযোগ রাখতে পারবে। ওরা যেসব এজেন্ডা ঠিক করে দেবে, তা মেনে কাজ করতে হবে। আমি এই বিষয়টি নিয়ে আপত্তি জানিয়েছি। আমি বলেছি এই সংক্রান্ত বিষয়ের রুল কোথায় রয়েছে? আমি আরও বলেছি যে, আপনি যে কথা বলছেন, তার সামঞ্জস্য বা বাস্তবতা কোথায়?