ভরদুপুরে গুলিবিদ্ধ তৃণমূলের পঞ্চায়েত প্রধান, হাসপাতালে মৃত্যু

গোয়ালপোখর: দিনে দুপুরে ভয়াবহ শ্যুটআউট (Shootout)। বুধবার ভরদুপুরে গোয়ালপোখরে তৃণমূলের (TMC) পঞ্চায়েত প্রধানকে (Panchayat Pradhan) লক্ষ্য করে গুলি চালায় দুষ্কৃতীরা। গুরুতর আহত অবস্থায় তাঁকে কিষানগঞ্জ মেডিক্যাল কলেজ ও হাসপাতালে নিয়ে যাওয়া হয়। অবস্থার অবনতি হওয়ায় তাঁকে উত্তরবঙ্গ মেডিক্যাল কলেজ  হাসপাতালে স্থানান্তরিত করা হয়। সেখানে তাঁকে মৃত বলে ঘোষণা করা হয়। এদিকে ঘটনার প্রতিবাদে ৩১ নম্বর জাতীয় সড়ক অবরোধ করে তৃণমূল। পুলিশ তদন্ত শুরু করেছে। তবে রাত পর্যন্ত তারা কোনও ক্লু খুঁজে পায়নি। রাতেও চলে নাকা তল্লাশি।

স্থানীয় সূত্রের খবর, এদিন দুপুরে পঞ্চায়েত অফিসে (Panchayat Office) যাচ্ছিলেন তৃণমূলের (TMC) প্রধান মোহাম্মদ রাহী। সঙ্গে ছিলেন মহম্মদ মুস্তাফা নামে তৃণমূলেরই আর এক পঞ্চায়েত সদস্য। সেই সময় দুটি বাইকে চেপে কালো কাপড় দিয়ে মুখ ঢেকে দুষ্কৃতীরা আসে। খুব কাছ থেকে দুষ্কতীরা বেশ কয়েক রাউন্ড  গুলি চালায় প্রধানকে লক্ষ্য করে। সঙ্গে সঙ্গে মাটিতে লুটিয়ে পড়েন তিনি। গুলিবিদ্ধ অবস্থায় প্রথমে তাঁকে নিয়ে যাওয়া হয়েছিল বিহারের কিষাণগঞ্জ মেডিক্যাল কলেজে। সেখান থেকে উত্তরবঙ্গ মেডিক্যাল কলেজ ও হাসপাতালে স্থানান্তরিত করা হয়।

আরও পড়ুন: ভগবানগোলায় পঞ্চায়েত সমিতির কর্মাধ্যক্ষ নির্বাচনে ধুন্ধুমার

ঘটনার প্রতিবাদ পাঞ্জিপাড়ায় জাতীয় সড়ক অবরোধ করে বিক্ষোভ দেখাতে শুরু করেন তৃণমূল সমর্থকরা। গ্রাম পঞ্চায়েতের প্রাক্তন প্রধান শান্তি মৃধা বলেন , প্রধান সাহেবের তেমন কোনও শত্রু রয়েছে বলে আমার জানা ছিল না। আর পাঞ্জিপাড়াতে এই ধরনের ঘটনা ঘটবে তা আমরা কোনওদিন কল্পনাও করতে পারিনি।

এদিকে তৃণমূল (TMC) কংগ্রেসের জেলা সভাপতি কানাইয়ালাল আগরওয়াল জানান, দুষ্কৃতীরা পাঁচ রাউন্ড গুলি চালিয়েছে। তার মধ্যে তিনটি কার্তুজ এক জায়গা থেকে উদ্ধার হয়েছে অপর জায়গায় দুটি গুলি চলে।