TMC Joining | এবার তৃণমূলে যোগ দিল সিপিএমের জয়ী প্রার্থী, বাম শূন্য হল গ্রাম

বনগাঁ: পঞ্চায়েত নির্বাচনে (Panchayat Vote) বনগাঁর আকাইপুর গ্রাম পঞ্চায়েতে (Akaipur Gram Panchayat) ৩০টির মধ্যে ১৭টি আসনে জয়ী হয়েছিল তৃণমূল (TMC)।  ১১টিতে বিজেপি, সিপিএম একটি ও নির্দল একটিতে জয়লাভ করে। শনিবার দুপুরে তৃণমূলের জেলা কার্যালয়ে বনগাঁ (Bongaon) সাংগঠনিক জেলা তৃণমূলের সভাপতি বিশ্বজিৎ দাসের হাত থেকে তৃণমূলের পতাকা হাতে তুলে নিয়ে যোগদান করলেন আকাইপুর গ্রাম পঞ্চায়েতের মাটিহারা গ্রামের সিপিএমের জয়ী প্রার্থী হাসানুর মন্ডল। এই বিষয়ে সদ্য তৃণমূলে যোগদানকারী হাসানুর মন্ডল জানিয়েছেন, মমতা বন্দ্যোপাধ্যায়ের হাতকে শক্ত করার জন্য এবং মাটিহারা গ্রামের মানুষের জন্য কাজ করার জন্য আমি তৃণমূলে যোগদান করেছি।

এই নিয়ে তৃণমূলে জেলা সভাপতি বিশ্বজিৎ দাস (Biswajit Das) বলেন, মমতা বন্দ্যোপাধ্যায়ের উন্নয়নের নিরিখে দাঁড়িয়ে হাসানুর মন্ডল বারংবার আমাদের কাছে আবেদন করেছিলেন যে তিনি এই উন্নয়নের অংশ হতে চান। আমরা দেখেছি উনি ভালো ছেলে। কাজ করবেন সেই কারণেই আমরা তাঁকে দলে নিয়েছি। এই ঘটনায় সিপিএম শূন্য হল আকাইপুর গ্রাম পঞ্চায়েত। এই বিষয়ে বনগাঁ ব্লকের সিপিএমের এরিয়া কমিটির সদস্য তাপস কুমার বিশ্বাস বলেন, যাতে পঞ্চায়েতের দুর্নীতি বিরোধীরা জানতে না পারে সেই কারণে তৃণমূল বিরোধীশূন্য করছে।

আরও পড়ুন: Dengue | ন্যাশনাল মেডিক্যাল কলেজ হাসপাতালে ডেঙ্গির হানা

এদিকে জয়ী নির্দল প্রার্থীর তৃণমূলে যোগদান। এর জেরে পঞ্চায়েতে সংখ্যাগরিষ্ঠ হয়ে পঞ্চায়েত দখল পেল তৃণমূল। নির্দল হয়ে জিতে তৃণমূলে যোগদান করলেন বিজেপির বিক্ষুব্ধ পঞ্চায়েত প্রার্থী। বুধবার ঘটনাটি ঘটেছে বাঁকুড়ার ছাতনা ব্লকের জিড়রা গ্রাম পঞ্চায়েতে। বিজেপির টিকিট না পেয়ে ক্ষোভে নির্দল হয়ে ভোট ময়দানে সামিল হয়েছিলেন জিড়রা গ্রাম পঞ্চায়েতের ২৫ নম্বর আসনের প্রার্থী ভুদেব মণ্ডল। তিনি ওই বুথের বিজেপির প্রাক্তন সভাপতি ছিলেন। এবারের পঞ্চায়েত নির্বাচনে বিজেপি নেতৃত্বের কাছে ভোটে লড়াইয়ের জন্য দরবার করেছিলেন ভুদেব। দলের টিকিট না পেয়ে বিজেপি ও তৃণমূলের বিরুদ্ধে লড়াই করতে নির্দল হয়ে মনোনয়ন জমা করেন তিনি। শেষমেশ জয় ছিনিয়ে নেন নির্দল প্রার্থী ভুদেব।

উল্লেখ্য, পঞ্চায়েত ভোটের আগে বিভিন্ন জায়গায় দল বদল করতে দেখা গিয়েছে। কোথাও শাসক দল ছেড়ে কংগ্রেসে যোগদান করেছে। কোথাও বিজেপি, সিপিএমে যোগদানের ছবি সামনে এসেছে। বিভিন্ন জায়গাতে শাসকদলে যোগদানের ঘটনাও ঘটেছে। এবার সন্দেশখালিতে, বনগাঁ সহ বিভিন্ন জায়গায় তৃণমূলে যোগদানের ঘটনা ঘটছে। মনোনয়ন পর্ব থেকে যা শুরু হয়েছিল ভোটের পরে বোর্ড গড়ার আগে তা এখনও অব্যাহত।