দলবিরোধী কাজের অভিযোগে বহিষ্কৃত দুই তৃণমূল নেতা

বাঁকুড়া:  বোর্ড (Board) গঠনের পরও শাসকদলের কাজিয়া থামার লক্ষণ নেই। পঞ্চায়েতের বোর্ড (Panchayat Board) গঠনে দলবিরোধী কাজের অভিযোগে দলের ব্লক সহ সভাপতি ও অঞ্চল সভাপতিকে বহিষ্কার করল তৃণমূল (TMC)। বুধবার সাংবাদিক সম্মেলন করে বহিষ্কারের কথা জানান তৃণমূলের গঙ্গাজলঘাঁটি ২ নম্বর সাংগঠনিক ব্লকের সভাপতি নিমাই মাজি।

সদ্য শেষ হওয়া পঞ্চায়েত নির্বাচনে বাঁকুড়ার গঙ্গাজলঘাঁটি ব্লকের লটিয়াবনি গ্রাম পঞ্চায়েতে একক সংখ্যাগরিষ্ঠতা পায় শাসকদল। গত ১১ অগাস্ট এই গ্রাম পঞ্চায়েতে বোর্ড গঠন করে তৃণমূল। অভিযোগ, এই বোর্ড গঠনে দলীয় নেতৃত্বের নির্দেশ মানেননি দলের অঞ্চল সভাপতি মানিক মণ্ডল।

আরও পড়ুন:মুর্শিদাবাদে পঞ্চায়েতের তিনজন কংগ্রেসের জয়ী সদস্য যোগ দিল তৃণমূলে

তৃণমূলের গঙ্গাজলঘাঁটি ২ নম্বর সাংগঠনিক ব্লকের সভাপতি নিমাই মাজির অভিযোগ, দলের রাজ্য নেতৃত্বের নির্দেশ অমান্য করে লটিয়াবনি গ্রাম পঞ্চায়েতে সিপিএমের সাহায্য নিয়ে প্রধান পদে বসেন অঞ্চল সভাপতি নিজেই। এই ঘটনায় প্রত্যক্ষ ভাবে অঞ্চল সভাপতিকে লটিয়াবনি গ্রাম পঞ্চায়েতের প্রধান করার ব্যাপারে সাহায্য করার অভিযোগ ওঠে ব্লকের সহ সভাপতি জিতেন গরাইয়ের বিরুদ্ধে। এই অভিযোগকে সামনে রেখেই এবার অঞ্চল সভাপতি তথা লটিয়াবনি গ্রাম পঞ্চায়েত প্রধান মানিক মণ্ডল এবং  ব্লক সহ সভাপতি জিতেন গরাইকে বহিষ্কার করল তৃণমূল।

তবে, অভিযুক্ত অঞ্চল সভাপতি তথা পঞ্চায়েত প্রধান মানিক মণ্ডল দলবিরোধী কাজের অভিযোগ অস্বীকার করেছেন। এ বিষয়ে কোনও প্রতিক্রিয়া দিতে চাননি বহিষ্কৃত ব্লক সহ সভাপতিও।